Šioje ataskaitoje pateikiama per 2018 m. SRRP ciklą finansuotos paramos apžvalga. Joje apibūdinamas projektų atrankos ir įgyvendinimo procesas ir apžvelgiami pagal 2017 ir 2018 m. SRRP įgyvendinamų projektų iki šiol pasiekti rezultatai. Joje taip pat apibūdinamas Graikijos ir Bulgarijos į SRRP biudžetą savanoriškai pervestomis lėšomis finansuotų paramos priemonių atrankos ir įgyvendinimo procesas.

Pagal SRRP 2018 m. etapu atrinktais ir įgyvendintais veiksmais taip pat siekiama sukurti Europos pridėtinę vertę. To siekiama užtikrinant, kad veiksmai papildytų kitas nacionalinio, Sąjungos ir tarptautinio lygmens programas ir politikos kryptis ir su jomis sąveikautų ir (arba) padėtų didinti paramą gaunančių valstybių narių ir Komisijos tarpusavio pasitikėjimą ir gerinti jų bendradarbiavimą. Be to, tais veiksmais taip pat siekiama sudaryti sąlygas rengti ir įgyvendinti priemones, kuriomis ne tik sprendžiami nacionaliniai iššūkiai, bet ir daromas teigiamas poveikis sprendžiant tarpvalstybinius ar Sąjungos masto iššūkius. Kaip pavyzdį, galima paminėti tokias paramos priemones:

·paramos priemonės, padedančios nustatyti Europos jūrų reikalų ir žuvininkystės fondo (EJRŽF) įgyvendinimo sunkumus;

·paramos priemonės, skirtos užtikrinti, kad būtų laikomasi ES aplinkos teisės;

·geriausios patirties mainai su tomis valstybėmis narėmis, kurios sėkmingai atliko išlaidų peržiūras tose pačiose politikos srityse kaip ir prašymą pateikusi valstybė narė;

·parama trims skirtingoms valstybėms narėms vykdant sveikatos sistemos reformą, kuria siekiama išplėsti kolorektalinio vėžio tikrinimo programų apimtį ir padidinti jų veiksmingumą, kad būtų sumažintas vėžiu sergančių žmonių skaičius.

Nors šios ataskaitos tikslas nėra aptarti galutinį reformų , kurias valstybės narės galbūt pradėjo dėl pagal SRRP teikiamų paramos priemonių, poveikį, galime teigti, kad siekiant bendrojo SRRP tikslo einama teisingu keliu.

Paramos priemonėmis, įgyvendintomis pirmaisiais dviem SRRP etapais (2017 ir 2018 m.), prisidedama prie institucinių, administracinių ir augimą skatinančių reformų kūrimo ir įgyvendinimo.

Iš projektų, kurie buvo įgyvendinami 2017 m. ir 2018 m. etapais, 123 projektai jau padėjo pasiekti konkrečių rezultatų:

·sukurta nauja viešosios vidaus audito strategija;

·parengtos rekomendacijos, skirtos padėti nustatyti objektyvius teisėjų įdarbinimo, vertinimo ir paaukštinimo kriterijus;

·konkrečioje valstybėje narėje sukurtos internetinės patogios naudoti priemonės, skirtos mažosioms ir vidutinėms įmonėms (MVĮ), padėjo MVĮ geriau suprasti reguliavimo sistemą ir jos laikytis;

·parengta išsami informavimo sistema, skirta nacionalinei vandens reguliavimo institucijai;

·parengti ir priimti norminiai ir kiti teisės aktai ir įdiegtos priemonės, skirtos prisidėti prie sveikatos ir ilgalaikės priežiūros sistemų kokybės, prieigos ir ilgalaikio finansinio tvarumo;

·įgyvendintos švietimo reformos, pagrįstos mentoryste, mokymu ir patobulinta audiovizualine medžiaga;

·parengtos rekomendacijos, skirtos padėti atlikti viešųjų išlaidų ambulatoriniams vaistams peržiūrą;

·įgyvendinta laikotarpio vidurio mokesčių strategija, ir

·parengta plėtros bankui skirta laikotarpio vidurio strategija.

IŠVADA

Antrieji SRRP įgyvendinimo metai paliudijo didelį valstybių narių susidomėjimą šia programa – 24 valstybės narės pateikė 444 paramos prašymus (palyginimo dėlei – 2017 m. pagal SRRP 16 valstybių narių pateikė 271 paramos prašymą).